A Bizottság 2293/1999/EK rendelete
(1999. október 14.)
egyes takarmány-adalékanyagok ideiglenes engedélyezésének meghosszabbításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 1636/1999/EK bizottsági rendelettel [1] módosított, takarmány-adalékanyagokról szóló, 1970. november 23-i 70/524/EGK tanácsi irányelvre [2] és különösen annak 3. cikkére,
(1) Mivel a 70/524/EGK irányelv 9e. cikk (1) bekezdése úgy rendelkezik, hogy új adalékanyagok vagy adalékanyagok új alkalmazásai ideiglenesen engedélyezhetők, ha a takarmányokban engedélyezett szinten nem gyakorol kedvezőtlen hatást az emberi vagy állati egészségre, illetve a környezetre, nem károsítja a fogyasztót az állati termékek jellemzőinek a megváltoztatásával, ha jelenléte a takarmányban ellenőrizhető, és a rendelkezésre álló eredmények alapján ésszerűen feltételezhető, hogy takarmányokba történő keverése esetén kedvező hatást gyakorol az adott takarmány tulajdonságaira vagy az állattenyésztésre.
(2) Mivel a 70/524/EGK irányelv úgy rendelkezik, hogy az 1999. október 1-jétől közösségi szinten megadott ideiglenes engedélyek legfeljebb négy éves időtartamra szólhatnak; mivel az első alkalommal 1998. április 1. és 1999. szeptember 30. között ideiglenesen engedélyezett adalékanyagok vagy adalékanyagok alkalmazásai 1999. szeptember 30-án lejáró ideiglenes nemzeti engedélyezés tárgyát képezik; mivel az a megfelelő, hogy az említett ideiglenes engedélyezést meghosszabbítsák.
(3) Mivel a Bizottság konzultált a takarmányozási tudományos bizottsággal az e rendelet mellékletében felsorolt enzimek és mikroorganizmusok ideiglenes engedélyezésével kapcsolatban, mivel a bizottság véleményt nyilvánított különösen ezen adalékanyagok biztonságosságát illetően.
(4) Mivel az e rendeletben előírt intézkedések összhangban vannak a Takarmányok Állandó Bizottságának véleményével,
ELFOGADTA EZT A RENDELETET:
1. cikk
Az e rendelet mellékletében említett adalékanyagok, a 70/524/EGK irányelvvel összhangban, az e mellékletben meghatározott feltételekkel engedélyezettek.
2. cikk
Ez a rendelet 1999. október 1-jén lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1999. október 14-én.